Stiefpa vas vir verkragting van tienerdogterArgieffoto Konst. Sinah Mpakane, woordvoerder van die polisie, het gesê die 46-jarige man sal Donderdag in die Bloemfontein-landdroshof verskyn. Mpakane het gesê die man het glo sy stiefdogter in Desember 2014 vir die eerste keer in haar bed verkrag. “Die meisie het nie die saak aangemeld nie, omdat die stiefpa glo vir haar gesê het haar ma sal haar nie glo nie, aangesien sy liewer is vir hom as vir haar eie kinders. Hy het haar later in dieselfde maand glo weer verkrag,” het Mpakane gesê. Die man het die meisie glo in Junie vanjaar weer verkrag en sy het een van die bure daarvan vertel. Sondag het die man na bewering die meisie weer verkrag terwyl haar ma uit die huis was. “Die tiener het Woensdag haar lewensoriëntering-onderwyseres van die beweerde verkragting vertel en sy het dadelik die meisie se ma gebel,” het Mpakane gesê. Die stiefpa is kort daarna in hegtenis geneem.